નવાબી નગરી પાલનપુરની આમ તો અનેક વિશેષતાઓ, લાક્ષણિકતાઓ રહી છે. અહીંના ઝવેરીઓ, ચિત્રકારો, ફોટોગ્રાફરો, અત્તર વગેરે તો જાણીતા છે જ, પણ તેના સાહિત્યકારો અને શાયરોએ તેને વૈશ્વિક સ્તરે ઝળહળતું કર્યું છે. શૂન્ય પાલનપુરી, સૈફ પાલનપુરીથી ખ્યાતિ પામેલો આ વારસો ઓજસ પાલનપુરી, મુસાફિર પાલનપુરીથી આગળ ધપીને નવી પેઢીના ઈશ્ક પાલનપુરી, શૈલ પાલનપુરી અને પરમ પાલનપુરી સુધી લંબાયો છે. ચંદ્રકાન્ત બક્ષી જેવા ખ્યાતનામ સર્જક પણ આ જ શહેરની દેન છે. ૧૯મી ડિસેમ્બરના રોજ મશહૂર શાયર ‘શૂન્ય’ પાલનપુરીની જન્મજયંતિ આવે છે. ત્યારે પ્રસ્તુત છે શૂન્ય અને તેમના જેવા જ અહીંના કવિરત્નો વિશે રઝળપાટ કરીને મેળવેલા કેટલાક વિણેલાં મોતી.